钦定古今图书集成/明伦汇编/官常典/第663卷 > 陈学礼
## 钦定古今图书集成/明伦汇编/官常典/第663卷 > 陈学礼

按《吉安府志》：“学礼，字季立，太和人。贫而力学攻医，常
怀药济人。至元中，以荐为瑞金县学教谕，升梅州学
正，广州府学教授，徒步赴官。佥宪刘公奇其清苦，至
则复侵地，核隐租，大新学校，升赣州司狱。赣州狱具
酷械，床以石为之，学礼易以木，夏备湢沐，冬给薪炭，
衣食其饥寒。讫官三年，无一人病死者。狱有雩，都人”
因守禾为盗挟去劫人，事觉坐罪。学礼言于部使者，
得白其冤。未几，升瑞金县尹，讼简徭轻，民以休息。时
郡守政尚严峻，属吏无所容，独重学礼。寻以赣州路
推官致仕。